**דייוויד דריימן** (שם עברי: **דוד מיכאל דריימן**, באנגלית **David Draiman**) הוא זמר ויוצר אמריקאי יהודי. דריימן הוא הסולן של להקת המטאל האלטרנטיבי דיסטרבד משנת 1996. דריימן אחראי לכתיבתם של חלק משירי הלהקה המצליחים ביותר כגון "Stupify" השיר "Down with the Sickness" והשיר "Inside the Fire". בנוסף ביצע גרסת כיסוי לשיר "The Sound of Silence" שזכתה לפרסום רב.

ביוגרפיה
--------

דריימן נולד בשנת 1973 להורים יהודים ממוצא ישראלי ברובע ברוקלין בניו יורק. סבתו ציונה עלתה מתימן לישראל והופיעה בצעירותה על שער לאשה. אביו יהודה דריימן היה יזם נדל"ן ואיש עסקים. כשהיה דייוויד בן 12 הסתבך אביו בפלילים ונשלח לרצות תקופת מאסר. בהמשך התמודד מספר פעמים לראשות עיריית לוס אנג'לס. אחיו בן דריימן מנהל קריירה מוזיקלית משלו בישראל. סביו היה יהודי חסידי אדוק שאף ניתק עמו את קשריו וקרע קריעה כשדייוויד החליט לעסוק במוזיקה.

דריימן נשלח למוסדות לימוד אורתודוקסיים במטרה לקבל הסמכה לרבנות והכשרה כחזן, בהם ישיבת עמק תורה בלוס אנג'לס, מתיבתא ובית מדרש לתורה צפתמאן באילינוי, והמכון לחקר התורה ישיבת אור יחזקאל במילווקי. מהאחרון התבקש לעזוב בשנת הלימודים הראשונה עקב "קושי לעמוד בדרישות הדתיות הקפדניות". לאחר סיום לימודיו התיכוניים נשלח ללמוד כשנה בישיבת נווה ציון בקריית יערים בפאתי ירושלים.

בשנת 1991 היה דריימן במערכת יחסים עם בחורה, והשניים צרכו יחד הרואין, בהמשך הבחורה התאבדה ודריימן מספר כי בגיל 18 הוא עצמו כמעט והתאבד עד שבוקר אחד התעורר קופא מקור מתחת למכונית וחווה "רגע של בהירות" ומאז לא צרך הרואין שוב. בהשראת אירועים אלו כתב את השיר "Inside the Fire".

בשנת 1996 השלים דריימן את לימודיו באוניברסיטת לויולה בשיקגו, בפילוסופיה ומדעי המדינה וממשל. בתחילה שקל להמשיך ללימודי משפט פלילי אך הבין כי "לא יוכל להסתכל על עצמו במראה ולהגיד אני הולך לשקר בשביל להציל רוצחים וגנבים". במהלך לימודיו ולאחריהם הוא עבד כפקיד בבנק וכמנהל מרכז רפואי עד שהצטרף ללהקה.

קריירה
------

 ערך מורחב – **דיסטרבד**  

בשנת 1996 פרש סולן להקת "Brawl" אריק אוולט, והלהקה חיפשה סולן חדש. דריימן ביצע כ־20 אודישנים ולאחריהם התקבל. גיטריסט הלהקה, דן דונוגאן, סיפר על האודישן: "מכל הזמרים שבאו לאודישן, הוא היה היחיד שהסכים ללכת עם חומר מקורי. זה הרשים אותי ורצינו לנסות את זה. אחרי דקה או שתיים הוא התחיל לתת בראש עם המנגינות הענקיות האלה... ישבתי עם הגיטריה וחייכתי מאוזן לאוזן". לאחר הצטרפותו שינתה הלהקה את שמה ל"דיסטרבד".

דריימן הוציא יחד עם דיסטרבד 9 אלבומים, ואלבום נוסף יחד עם הגיטריסט ג'נו לנרדו תחת הרכב בשם "Device". שיתוף הפעולה שלו עם לנרדו היה בין השנים 2011 ל-2015, אז לקחה דיסטרבד פסק זמן, בשעתו הכחיש דריימן כי סכסוך בין חברי הלהקה הובילה לעצירת פעילותה.

בשנת 2006 דורג דריימן במקום ה-42 ברשימת "100 זמרי המטאל של כל הזמנים" של מגזין היט פאראדר.

דריימן בהופעה ב־2009

חיים אישיים
-----------

בשנת 2011 התחתן עם הדוגמנית לנה יאדה, בספטמבר 2013 נולד לזוג בן. השניים התגרשו ב-2023.

במאי 2023 פרסם כי עבר הליך להסרת גידול מזרועו.

דריימן וישראל
-------------

דריימן דובר עברית הודות לזמן הרב שבילה בצעירותו בישראל, הוא ידוע כתומך נלהב שלה.

באלבום Asylum מופיע שיר בשם "Never Again" שנושאו הוא השואה ומניעת שואה נוספת נגד העם היהודי.

ביולי 2019 הופיע עם הלהקה בישראל תוך כדי שהם הודפים לחץ כבד מצד ארגוני ה-BDS והזמר רוג'ר ווטרס. במהלכה שר דריימן את התקווה כשהוא לבוש בגופייה שעליה סמל צבא ההגנה לישראל, ועל המרקעים מתנוסס דגל ישראל.

ב-30 בנובמבר 2021 הגיע דריימן לישראל, במטרה להדליק נר סמוך למקום פיגוע הירי בשער השלשלת.

ב-28 ליוני 2023 חזר עם הלהקה להופעה בת"א, במהלך ההופעה הפתיע את הקהל עם מילים בעברית, וביצוע מיוחד להמנון הלאומי "התקווה". בהופעה הוא שב ומתח ביקורת חריפה על רוג'ר ווטרס.

באוקטובר 2023 בעקבות מתקפת הפתע של חמאס על ישראל פרסם דריימן ברשתות החברתיות שלו תכנים רבים התומכים בעמדת ישראל ומגנים את חמאס ואירועים אנטישמיים ברחבי העולם.

דיסקוגרפיה
----------

### דיסטרבד

* *The Sickness* (2000)
* *Believe* (2002)
* *Ten Thousand Fists* (2005)
* *Indestructible* (2008)
* *Asylum* (2010)
* *The Lost Children* (2011)
* *Immortalized* (2015)
* *Evolution* (2018)
* *Divisive* (2022)

### Device

* *Device* (2013)

קישורים חיצוניים
----------------

* 

* אתר האינטרנט הרשמי של דייוויד דריימן

ויקישיתוף מדיה וקבצים בנושא **דייוויד דריימן** בוויקישיתוף
* דייוויד דריימן, ברשת החברתית אקס (טוויטר)
* דייוויד דריימן, ברשת החברתית אינסטגרם
* דייוויד דריימן, במסד הנתונים הקולנועיים IMDb (באנגלית)
* דייוויד דריימן, במסד הנתונים הקולנועיים KinoPoisk (ברוסית)
* דייוויד דריימן, באתר ספוטיפיי
* דייוויד דריימן, באתר AllMusic (באנגלית)
* דייוויד דריימן, באתר MusicBrainz (באנגלית)
* דייוויד דריימן, אמן באתר Encyclopedia Metallum (באנגלית)
* דייוויד דריימן, באתר דיזר
* דייוויד דריימן, באתר Discogs (באנגלית)
* דייוויד דריימן, באתר Genius
* דייוויד דריימן, באתר בילבורד (באנגלית)

הערות שוליים
------------

1. ↑  דייוויד דריימן, My Savta, Ziona Draiman. A Yemenite Jew who’s family immigrated to Israel in the early 1900’s. Tough as nails. Love her. אקס (לשעבר טוויטר)
2. ↑  סולן דיסטרבד: "סבא שלי היה בהגנה וסבתא שלי על שער 'לאישה'", באתר Ynet, ‏27 במאי 2019
3. ↑  Disturbed's David Draiman - Wikipedia: Fact or Fiction? (Part 1), יוטיוב
4. ↑  YJ Draiman, Dad to Disturbed's Lead Singer: Top 5 Reasons Unknown Underdog 2013 L.A. Mayoral Candidate Is Freaking Interesting, LaWeekly (באנגלית), ‏6 באפריל 2011
5. ↑  8 Vie for Los Angeles Mayor in Upcoming City Primary, NBC Los Angeles, ‏4 במרץ 2013
6. ↑  אמיר לוי, הפרעה שקטה, באתר Time Out תל אביב, ‏4 בפברואר 2014
7. ↑  Disturbed's David Draiman - Wikipedia: Fact or Fiction? (Part 2), יוטיוב
8. 1 2  The hazan who became Disturbed, ג'רוזלם פוסט (באנגלית), ‏2 בינואר 2011
9. ↑  David Draiman says Disturbed's upcoming hiatus is not at all the result of any strife between the four band members. בילבורד, ‏29 ביולי 2011
10. ↑  חודש לפני הגעתם לארץ: סולן להקת דיסטרבד חשף כי הסיר גידול מזרועו, באתר Ynet, ‏31 במאי 2023
11. ↑  כאן חדשות, "אתם אחים בדם שלי": המטאליסט הציוני שהגשים את החלום להופיע בישראל, באתר יוטיוב
12. ↑  סולימאן מסוודה, "הפיגוע שבר אותי": דייוויד דריימן הגיע לישראל כדי להדליק נר לזכר אלי קיי, באתר כאן 11, ‏5 בדצמבר 2021
13. ↑  דיוויד דריימן במהלך הופעתו בישראל: "פאק רוג'ר ווטרס", באתר אייס, ‏29 ביוני 2023

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: 02c1219a-3cb8-4644-abbb-f6129e6909ba

 |